REZOLUTË

 PËR VLERËSIMIN E VEPRIMTARISË SË KËSHILLIT TË LARTË GJYQËSOR 
PËR VITIN 2020
 
Kuvendi i Shqipërisë,
 Duke nënvizuar rëndësinë e rolit të Këshillit të Lartë Gjyqësor në sigurimin e pavarësisë, përgjegjshmërisë dhe mbarëvajtjes së pushtetit gjyqësor në Republikën e Shqipërisë;
Duke e vënë theksin te rëndësia e plotësimit menjëherë të vendeve të lira në Gjykatën e Lartë, me qëllim funksionalitetin e kësaj Gjykate, si dhe krijimin e kushteve ligjore për zgjedhjen e tre anëtarëve të Gjykatës Kushtetuese nga mbledhja e anëtarëve të Gjykatës së Lartë sipas parashikimeve të nenit 7/ç, të ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese në Republikën e Shqipërisë”, të ndryshuar; 
	Duke mbajtur parasysh rolin e Këshillit të Lartë Gjyqësor në emërimin, caktimin në pozicion, transferimin, ngritjen në detyrë, komandimin dhe riemërimin, vlerësimin e veprimtarisë etike dhe profesionale, vendosjen e masave disiplinore dhe pezullimin e gjyqtarëve të të gjitha niveleve;
Duke nënvizuar rëndësinë e bashkëpunimit të Këshillit të Lartë Gjyqësor me Shkollën e Magjistraturës, sidomos për trajnimin vazhdues të gjyqtarëve dhe emërimin e gjyqtarëve pas diplomimit në Shkollën e Magjistraturës;
	Duke theksuar rëndësinë e rolit të Këshillit të Lartë Gjyqësor, në drejtimin dhe kujdesin për mbarëvajtjen e punës në administratën e gjykatave, me fokus hartimin dhe ndjekjen e zbatimit të politikave për administrimin gjyqësor, monitorimin dhe menaxhimin e ngarkesës së gjyqtarëve dhe të gjykatave, kohëzgjatjen e çështjeve dhe miratimin e rregullave të brendshme standarde të gjykatës;
Duke mbajtur në konsideratë nevojat e Këshillit për mbarëvajtjen e sistemit gjyqësor;
Duke mbajtur parasysh rëndësinë e informimit të publikut dhe Kuvendit për gjendjen e sistemit gjyqësor,
Vlerëson:
- Procesin e kryer nga Këshilli i Lartë Gjyqësor për plotësimin e shtatë vendeve të lira në Gjykatën e Lartë.
- Procesin e kryer nga Këshilli i Lartë Gjyqësor në plotësimit e një numri të konsiderueshëm të vendeve të lira në gjykatat e posaçme kundër korrupsionit dhe krimit të organizuar.
- Punën e kryer nga Këshilli i Lartë Gjyqësor për hartën e re gjyqësore, si dhe rëndësinë e bashkëpunimit midis Këshillit të Lartë Gjyqësor dhe Ministrisë së Drejtësisë për hartimin e propozimit të përbashkët për riorganizimin e rretheve gjyqësore dhe kompetencave tokësore të gjykatave sipas parashikimeve të nenit 13, të ligjit nr. 98/2016, “Për organizimin e pushtetit gjyqësor në Republikën e Shqipërisë”.
- Punën e Këshillit të Lartë Gjyqësor për hartimin dhe miratimin e një serie aktesh nënligjore normative dhe rregullatorë, sipas përcaktimeve të ligjit nr. 115/2016, “Për organet e qeverisjes së sistemit të drejtësisë”, të ndryshuar, dhe ligjeve të tjera të reformës në drejtësi, si dhe rëndësinë e përmbylljes së paketës së plotë të këtyre akteve sa më parë.
- Veprimtarinë e Këshillit të Lartë Gjyqësor për vlerësimin e aftësive profesionale të subjekteve të rivlerësimit kalimtar dhe rëndësinë e kryerjes së këtij procesi në një kohë sa më të arsyeshme.
- Analizat e kryera për shumë aspekte të sistemit gjyqësor, mbarëvajtjen e punës në gjykata dhe masat e marra në këtë drejtim.
- Punën e Këshillit të Lartë Gjyqësor në propozimin dhe administrimin e buxhetit të vet dhe të gjykatave, si dhe nevojat përkatëse.
- Kontributin e dhënë nga Këshilli i Lartë Gjyqësor përmes opinioneve dhe sugjerimeve në procesin e hartimit të legjislacionit dhe/ose përmirësimin e tij.
Bazuar në analizën e të dhënave të vitit 2020, të referuara në raportin e paraqitur nga Këshilli i Lartë Gjyqësor, Kuvendi i Shqipërisë konstaton:
- Zhvillimin e 87 mbledhjeve plenare dhe miratimin e 654 vendimeve, prej të cilave 640 janë vendimmarrje me nismën e komisioneve të përhershme dhe 14 nga komisionet e përkohshme.
- Transparencën në vendimmarrje nëpërmjet publikimit të tyre në faqen zyrtare të institucionit.
- Miratimin e një pakete aktesh nënligjore, nëpërmjet të cilave nisi procesi i reformës së administratës gjyqësore, proces i cili pati si pikënisje rekrutimin e 86 nëpunësve gjyqësorë.
- Krijimin e njësisë së shërbimit ligjor në gjykatat e apelit të juridiksionit të përgjithshëm, si një mekanizëm për të përshpejtuar evadimin e dosjeve gjyqësore. 
- Emërimin në mënyrë të përkohshme të 4 këshilltarëve ligjorë pranë Gjykatës së Lartë.
- Emërimin dhe caktimin në detyrë të 34 magjistratëve të diplomuar nga Shkolla e Magjistraturës.
- Rritjen e numrit të kuotave në Shkollën e Magjistraturës për vitin akademik 2020–2021, plotësimin me 40 kandidatë për magjistratë në “profilin gjyqtar” dhe 25 kandidatë në profilin këshilltar dhe ndihmës ligjor, për të cilët u krye edhe verifikimi i kritereve formale-ligjore, pasurisë dhe figurës.
- Finalizimin e propozimit të Hartës së re Gjyqësore, e cila i është dërguar Ministrisë së Drejtësisë. 
- Propozimin e ndryshimeve të kodeve të procedurave dhe ligjeve të paketës së reformës në drejtësi, me qëllim rritjen e eficiencës dhe efektshmërisë së gjyqësorit. 
- Bashkëpunimin me organet e rivlerësimit kalimtar të gjyqtarëve, duke hartuar për llogari të KPK-së 72 raporte të aftësive profesionale dhe analizuar rreth 360 dosje gjyqësore. 
- Plotësimin e paketës së akteve për vlerësimin etik dhe profesional të gjyqtarëve dhe fillimin e procesit të vlerësimit periodik duke vlerësuar 30 gjyqtarë në përputhje me “Programin e vlerësimit etik dhe profesional të gjyqtarëve për vitin 2020”. 
- Miratimin e propozimit “Për llojet dhe masat e tarifave gjyqësore dhe procedurën e mbledhjes së tyre”, hartuar në bashkëpunim me partnerët ndërkombëtarë. 
- Zbatimin e kompetencave lidhur me përgjegjësinë disiplinore ndaj gjyqtarëve, duke zhvilluar 3 procedime disiplinore, nga të cilat: një procedurë më objekt pezullimin dhe dy procedime disiplinore për shkarkimin nga detyra të gjyqtarit.
- Me qëllim plotësimin e trupave gjyqësore, KLGJ-ja trajtoi 629 kërkesa për caktimin e 874 gjyqtarëve, të caktuar për gjykimin e çështjeve gjyqësore të veçanta në gjykata të ndryshme nga ajo ku ushtrojnë funksionin në mënyrë të përhershme.
- Hartimin e dy dokumenteve strategjike: Planin Strategjik të Komunikimit për Sistemin Gjyqësor dhe rregulloren “Për komunikimin e Këshillit të Lartë Gjyqësor me medien”.
- Zbatimin e ligjit për të drejtën e informimit, duke trajtuar 58 kërkesa për informacion, të cilat morën përgjigje brenda një afati të arsyeshëm.
- Rritjen e kapaciteteve njerëzore duke trajnuar 19 punonjës të KLGJ-së dhe 220 gjyqtarë, në bashkëpunim me Shkollën e Magjistraturës, ASPA-n, si dhe partnerët rajonalë dhe ndërkombëtarë.
- Finalizimin e draftit për konsultim të Planit të ri Strategjik 2021–2023, i cili po i nënshtrohet një procesi gjithëpërfshirës dhe transparent diskutimi me grupet e interesit.
- Përmirësimin e sistemeve dhe kapaciteteve aktuale të teknologjisë së informacionit, duke kryer 84 zhvillime të reja, të cilat i shërbejnë përmirësimit të punës si nga gjyqtarët, ashtu edhe nga stafi mbështetës në pamundësi për një sistem të ri të menaxhimit të çështjeve (ICMIS).
Bazuar sa më sipër, Kuvendi i Shqipërisë nxit Këshillin e Lartë Gjyqësor:
1. Të veprojë me ritme të shpejta për adresimin e zgjidhjeve të problematikave në sistemin gjyqësor. 
2. T’i kushtojë rëndësi informimit të publikut për qasjen në drejtësi dhe mbarëvajtjes së marrëdhënieve të gjyqësorit me publikun.
3. Të forcojë bashkëpunimin me organet e qeverisjes së sistemit të drejtësisë dhe institucionet e tjera shtetërore, në përputhje me parashikimet ligjore në fuqi për të gjitha proceset që ndikojnë në zbatimin e duhur dhe efektiv të reformës në drejtësi.
4. Të informojë vazhdimisht Kuvendin e Shqipërisë për problematikat e hasura në sistemin gjyqësor, duke rekomanduar edhe zgjidhjet përkatëse.
Kuvendi i Shqipërisë për vitin 2021 i kërkon Këshillit të Lartë Gjyqësor:
1. Të përmbyllë në një kohë sa më të shkurtër procesin e plotësimit të vendeve vakante në Gjykatën e Lartë, me qëllim vënien në funksionalitet të plotë të saj.
2. Të plotësojë vendet vakante në Gjykatën e Posaçme të Apelit për Korrupsionin dhe Krimin e Organizuar dhe në Gjykatën e Shkallës së Parë për Korrupsionin dhe Krimin e Organizuar.
3. Të formalizojë propozimin e përbashkët me Ministrinë e Drejtësisë për riorganizimin e rretheve gjyqësore dhe kompetencave tokësore të gjykatave, si dhe përmbylljen e paketës së plotë me akte nënligjore normative dhe rregullatore sipas përcaktimeve ligjore.
4. Të angazhohet në rritjen profesionale të gjyqtarëve dhe administratës së gjykatës nëpërmjet mundësive të vazhdueshme për zhvillimin profesional, duke bashkëpunuar ngushtësisht me Shkollën e Magjistraturës dhe ASPA-n, përkatësisht.
5. Të përshpejtojë ritmet e punës në vlerësimin vjetor të performancës së gjyqtarëve dhe personelit të administratës së gjykatës.
6. Të vijojë bashkëpunimin me organet e rivlerësimit kalimtar për përshpejtimin e përmbylljes së këtij procesi.
7. Të përmbyllë procesin e vlerësimit etik-profesional të gjyqtarëve, në përputhje me skemën e vlerësimit të gjyqtarëve.
8. Të angazhohet në propozime konkrete për përmirësime ligjore bazuar në përvojën e fituar dhe problematikat e dala përgjatë veprimtarisë së institucionit.

